# Atanas Kolev

Atanas Kolev (15 de juliol de 1967) és un jugador, entrenador, i escriptor d'escacs búlgar, que té el títol de Gran Mestre des de 1993.
Tot i que es troba inactiu des del juny de 2014, a la llista d'Elo de la FIDE del maig de 2016 hi tenia un Elo de 2572 punts, cosa que en feia el jugador número 6 de Bulgària. El seu màxim Elo va ser de 2604 punts, a la llista de juliol de 2012 (posició 219 al rànquing mundial).

## Resultats destacats en competició

El 1990 fou segon al VIII Obert Internacional d'Andorra, rere Elmar Maguerràmov. El 1992 es proclamà Campió de Bulgària. El desembre de 2006 va empatar al primer lloc al XII Torneig Internacional de Navalmoral de la Mata (província de Càceres) empatat a set punts amb Alon Greenfeld, Elizbar Ubilava i Ibraguim Khamrakúlov. El 2007 guanyà el Torneig Internacional de La Laguna (Tenerife), per sobre de Bojan Kurajica. El 2010 guanyà el 32è Campionat obert de Bulgària, a Plòvdiv (empatat al primer lloc amb 7,5 punts amb Vassil Spàssov i Julian Radulski). El 2011 Kolev va guanyar el 33è obert de Plòvdiv, empatà al primer lloc amb Ivan Txeparínov a l'obert d'Albena, va guanyar el 20è campionat anual de Chicago 2011, i el primer Festival Internacional de Detroit 2011. El 2011 va guanyar cinc dels sis torneigs que va disputar, i a finals d'any, havia guanyat (o empatat al primer lloc), en 60 torneigs internacionals en el període 1988-2011, inclosos torneigs d'escacs actius. El 2014 fou tercer al campionat de Bulgària, un punt i mig per sota del segon, Ivan Txeparínov (el campió fou Kiril Gueorguiev).

## Escriptor i entrenador

Kolev ha estat entrenador de l'equip nacional femení de Bulgària en el període 2004-2006, així com del seu compatriota Vladimir Gueorguiev. Kolev i el seu col·lega búlgar Kiril Gueorguiev són coautors de The Sharpest Sicilian, un llibre sobre la variant Najdorf de la defensa siciliana, publicat el 2007. Atanas i el Gran Mestre de Macedònia Trajko Nedev són coautors de The Easiest Sicilian, un llibre sobre la variant Sveshnikov de la defensa siciliana, publicat el 2008.

## Notes i referències

* ↑ «Nota biogràfica de Atanas Kolev» (en anglès). Chessgames.com. [Consulta: 26 setembre 2012].
* ↑ «"Rànquing d'escaquistes per federació: Bulgària"» (en anglès). lloc web de la FIDE. [Consulta: 24 maig 2016].
* ↑ Posició al rànquing mundial i evolució Elo d'Atanas Kolev «benoni.de» (en alemany). Arxivat de l'original el 2014-10-25. [Consulta: 26 setembre 2012].
* ↑ Sericano, C. «Historial dels campionats d'escacs de Bulgària (fins a 2004)» (en italià). La grande storia degli scacchi. Arxivat de l'original el 2008-01-21. [Consulta: 29 setembre 2012].
* ↑ «Classificació del XII Torneig de Navalmoral de la Mata» (en castellà). Club de Ajedrez Santa Isabel, 01-12-2006. Arxivat de l'original el 2012-11-29. [Consulta: 26 setembre 2012].
* ↑ «Atanas Kolev se lleva el Internacional de Ajedrez de La Laguna» (en castellà). eldia.es, 12-03-2007. [Consulta: 26 setembre 2012].
* ↑ «Atanas Kolev Wins Bulgarian Open Chess Championship» (en anglès). chessdom.com, 06-02-2010. Arxivat de l'original el 2014-10-25. [Consulta: 25 octubre 2014].
* ↑ «Kiril Georgiev and Iva Videnova national champions again» (en anglès). chessdom.com, 19-05-2014. [Consulta: 26 octubre 2014].
* ↑ Kiril Georgiev i Atanas Kolev, The Sharpest Sicilian, Simolini 94 (Sofia, Bulgària), coberta posterior. ISBN 978-954-8782-56-2
* ↑ «Nota biogràfica de Kolev al web del 1r Torneig Libertador Simón Bolívar» (en castellà). [Consulta: 26 setembre 2012].
* ↑ Atanas Kolev i Trajko Nedev, The Easiest Sicilian, Chess Stars (Bulgaria). ISBN 978-954-8782-66-1

## Enllaços externs

* Crítica de The Sharpest Sicilian, per John Watson
* Crítica de The Easiest Sicilian, per Anthony Rotella Arxivat 2010-02-02 a Wayback Machine.